amanoisuno/poet huggingface dataset:
游天臺山 張祜
崔嵬海西鎮，靈跡傳萬古。群峰日來朝，累累孫侍祖。三茅即拳石，二室猶塊土。傍洞窟神仙，中岩宅龍虎。名從幹取象，位與坤作輔。鸞鶴自相群，前人空若瞽。巉巉割秋碧，媧女徒巧補。視聽出塵埃，處高心漸苦。才登招手石，肘底笑天姥。仰看華蓋尖，赤日雲上午。奔雷撼深谷，下見山腳雨。回首望四明，矗若城一堵。昏晨邈千態，恐動非自主。控鵠大夢中，坐覺身栩栩。東溟子時月，卻孕元化母。彭蠡不盈杯，浙江微辨縷。石樑屹橫架，萬仞青壁豎。卻瞰赤城顛，勢來如刀弩。盤松國清道，九裏天莫睹。穹崇上攢三，突兀傍聳五。空崖絕凡路，癡立麋與麈。邈峻極天門，覷深窺地戶。金庭路非遠，徒步將欲舉。身樂道家流，惇儒若一矩。行尋白雲叟，禮象登峻宇。佛窟繞杉嵐，仙壇半榛莽。懸崖與飛瀑，險噴難足俯。海眼三井通，洞門雙闕拄。瓊台下昏側，手足前采乳。但造不死鄉，前勞何足數。
送蜀客 張祜
楚客去岷江，西南指天末。平生不達意，萬里船一發。行行三峽夜，十二峰頂月。哀猿別曾林，忽忽聲斷咽。嘉陵水初漲，岩嶺耗積雪。不妨高唐雲，卻藉宋玉說。峨眉遠凝黛，腳底穀洞穴。錦城晝氳氳，錦水春活活。成都滯遊地，酒客須醉殺。莫戀卓家壚，相如已屑屑。
團扇郎 張祜
白團扇，今來此去捐。願得入郎手，團圓郎眼前。
西江行 張祜
日下西塞山，南來洞庭客。晴空一鳥渡，萬里秋江碧。惆悵異鄉人，偶言空脈脈。
溳川寺路 張祜
日沉西澗陰，遠驅愁突兀。煙苔濕凝地，露竹光滴月。時見一僧來，腳邊雲勃勃。
夜雨 張祜
靄靄雲四黑，秋林響空堂。始從寒瓦中，淅瀝斷人腸。愁腸方九回，寂寂夜未央。
秋晚途中作 張祜
落日馳車道，秋郊思不勝。水雲遙斷緒，山日半銜棱。遠吠鄰村處，計想羨他能。
拔蒲歌 張祜
拔蒲來，領郎鏡湖邊。郎心在何處，莫趁新蓮去。拔得無心蒲，問郎看好無。
車遙遙 張祜
東方曨曨車軋軋，地色不分新去轍。閨門半掩窗半空，碧川迢迢山宛宛，馬蹄在耳輪在眼。桑間女兒情不淺，
捉搦歌 張祜
門上關，牆上棘，窗中女子聲唧唧。洛陽大道徒自直。女子心在婆舍側，嗚嗚籠鳥觸四隅。養男男娶婦，
雁門太守行 張祜
城頭月沒霜如水，趚趚踏沙人似鬼。燈前拭淚試香裘，閨中年少妻莫哀，魚金虎竹天上來，雁門山邊骨成灰。
思歸引 張祜
重重作閨清旦鐍，兩耳深聲長不徹。深宮坐愁百年身，故鄉不歸誰共穴，石上作蒲蒲九節。
司馬相如琴歌 張祜
鳳兮鳳兮非無皇，山重水闊不可量。梧桐結陰在朝陽，濯羽弱水鳴高翔。
雉朝飛操 張祜
朝陽隴東泛暖景，雙啄雙飛雙顧影。朱冠錦襦聊日整，雄飛在草雌在田，衷腸結憤氣呵天。聖人在上心不偏，
觀徐州李司空獵 張祜
曉出郡城東，分圍淺草中。紅旗開向日，白馬驟迎風。背手抽金鏃，翻身控角弓。萬人齊指處，一雁落寒空。
獵 張祜
殘獵渭城東，蕭蕭西北風。雪花鷹背上，冰片馬蹄中。臂掛捎荊兔，腰懸落箭鴻。歸來逞餘勇，兒子亂彎弓。
鸚鵡 張祜
棲棲南越鳥，色麗思沈淫。暮隔碧雲海，春依紅樹林。雕籠悲斂翅，畫閣豈關心。無事能言語，人聞怨恨深。
再吟鸚鵡 張祜
萬里去心違，奇毛覺自非。美人憐解語，凡鳥畏多機。未勝無丹嘴，何勞事綠衣。雕籠終不戀，會向故山歸。
酬鄭模司直見寄 張祜
故人滄海曲，聊複話平生。喜是狂奴態，羞為老婢聲。宦途終日薄，身事長年輕。猶賴書千卷，長隨一棹行。
送蘇紹之歸嶺南 張祜
孤舟越客吟，萬里曠離襟。夜月江流闊，春雲嶺路深。珠繁楊氏果，翠耀孔家禽。無複天南夢，相思空樹林。
送沈下賢謫尉南康 張祜
秋風江上草，先是客心摧。萬里故人去，一行新雁來。山高雲緒斷，浦迥日波頹。莫怪南康遠，相思不可裁。
送盧弘本浙東覲省 張祜
東望故山高，秋歸值小舠。懷中陸績橘，江上伍員濤。好去寧雞口，加餐及蟹螯。知君思無倦，為我續離騷。
晚次荊溪館呈崔明府 張祜
艤舟陽羨館，飛步繚疏楹。山暝水雲碧，月涼煙樹清。長橋深漾影，遠櫓下搖聲。況是無三害，弦歌初政成。
寄朗州徐員外 張祜
江嶺昔飄蓬，人間值俊雄。關西今孔子，城北舊徐公。清夜遊何處，良辰此不同。傷心幾年事，一半在湖中。
旅次上饒溪 張祜
碧溪行幾折，凝棹宿汀沙。角斷孤城掩，樓深片月斜。夜橋昏水氣，秋竹靜霜華。更想曾題壁，凋零可歎嗟。
送徐彥夫南遷 張祜
萬里客南遷，孤城漲海邊。瘴雲秋不斷，陰火夜長然。月上行虛市，風回望舶船。知君還自潔，更為酌貪泉。
送韋整尉長沙 張祜
遠遠長沙去，憐君利一官。風帆彭蠡疾，雲水洞庭寬。木客提蔬束，江烏接飯丸。莫言卑濕地，未必乏新歡。
送外甥 張祜
衰年生侄少，唯爾最關心。偶作魏舒別，聊為殷浩吟。白波舟不定，黃葉路難尋。自此尊中物，誰當更共斟。
贈薛鼎臣侍禦 張祜
一命前途遠，雙曹小邑閑。夜潮人到郭，春霧鳥啼山。淺瀨橫沙堰，高岩峻石斑。不堪曾倚棹，猶複夢升攀。
送曾黯遊夔州 張祜
不遠夔州路，層波灩澦連。下來千里峽，入去一條天。樹色秋帆上，灘聲夜枕前。何堪正危側，百丈半山顛。
送李長史歸涪州 張祜
涪江江上客，歲晚卻還鄉。暮過高唐雨，秋經巫峽霜。急灘船失次，疊嶂樹無行。好為題新什，知君思不常。
贈契衡上人 張祜
小門開板閣，終日是逢迎。語笑人同坐，修持意別行。水花秋始發，風竹夏長清。一恨悽惶久，憐師記姓名。
走筆贈許玖赴桂州命 張祜
桂林真重德，蓮幕藉殊才。直氣自消瘴，遠心無暫灰。劍棱叢石險，箭激亂流回。莫說雁不到，長江魚盡來。
題上饒亭 張祜
溪亭拂一琴，促軫坐披衿。夜月水南寺，秋風城外砧。早霜紅葉靜，新雨碧潭深。唯是壺中物，憂來且自斟。
題僧壁 張祜
出門無一事，忽忽到天涯。客地多逢酒，僧房卻厭花。棋因王粲覆，鼓是禰衡撾。自喜疏成品，生前不怨嗟。
寄盧載 張祜
故人盧氏子，十載曠佳期。少見雙魚信，多聞八米詩。侏儒他甚飽，款段爾應羸。忽謂今劉二，相逢不熟槌。
送楊秀才游蜀 張祜
鄂渚逢遊客，瞿塘上去船。峽深明月夜，江靜碧雲天。舊俗巴渝舞，新聲蜀國弦。不堪揮慘恨，一涕自潸然。
送楊秀才往夔州 張祜
鄂渚逢遊客，瞿塘上去船。江連萬里海，峽入一條天。鳥影沉沙日，猿聲隔樹煙。新詩逢北使，為草幾巴箋。
途中逢李道實游蔡州 張祜
征馬漢江頭，逢君上蔡遊。野橋經亥市，山路過申州。僻地人行澀，荒林虎跡稠。殷勤話新守，生物賴諸侯。
富陽道中送王正夫 張祜
析析上荒原，霜林赤葉翻。孤帆天外出，遠戍日中昏。摘橘防深刺，攀蘿畏斷根。何堪衰草色，一酌送王孫。
送韋正字析貫赴制舉 張祜
可愛漢文年，鴻恩蕩海壖。木雞方備德，金馬正求賢。大戰希遊刃，長途在著鞭。佇看晁董策，便向史中傳。
贈貞固上人 張祜
南國披僧籍，高標一道林。律儀精氈布，真行正吞針。掇火身潛起，焚香口旋吟。非論坐中社，余亦舊知音。
題贈志凝上人 張祜
悟色身無染，觀空事不生。道心長日笑，覺路幾年行。片月山林靜，孤雲海棹輕。願為塵外契，一就智珠明。
送瓊貞發述懷 張祜
送出南溪日，離情不忍看。漸遙猶顧首，帆去意難判。最恨臨行夜，相期幾百般。但能存歲節，終久得同歡。
寄靈澈上人 張祜
老僧何處寺，秋夢繞江濱。獨樹月中鶴，孤舟雲外人。榮華長指幻，衰病久觀身。應笑無成者，滄洲垂一輪。
溪行寄京師故人道侶 張祜
白日長多事，清溪偶獨尋。雲歸秋水闊，月出夜山深。坐想天涯去，行悲澤畔吟。東郊故人在，應笑未抽簪。
贈僧雲棲 張祜
麈尾與筇枝，幾年離石壇。梵餘林雪厚，棋罷岳鐘殘。開卷喜先悟，漱瓶知早寒。衡陽寺前雁，今日到長安。
送魏尚書赴鎮州行營 張祜
河塞日駸駸，恩仇報盡深。伍員忠是節，陸績孝為心。坐激書生憤，行歌壯士吟。慚非燕地客，不得受黃金。
寄遷客 張祜
萬里南遷客，辛勤嶺路遙。溪行防水弩，野店避山魈。瘴海須求藥，貪泉莫舉瓢。但能堅志義，白日甚昭昭。
題蘇小小墓 張祜
漠漠窮塵地，蕭蕭古樹林。臉濃花自發，眉恨柳長深。夜月人何待，春風鳥為吟。不知誰共穴，徒願結同心。
江南作 張祜
楚塞南行久，秦城北望遙。少年花已過，衰病柳先凋。客淚收回日，鄉心寄落潮。殷勤問春雁，何處是煙霄。
題王右丞山水障二首 張祜
精華在筆端，咫尺匠心難。日月中堂見，江湖滿座看。夜凝嵐氣濕，秋浸壁光寒。料得昔人意，平生詩思殘。右丞今已歿，遺畫世間稀。咫尺江湖盡，尋常鷗鳥飛。山光全在掌，雲氣欲生衣。以此常為玩，平生滄海機。
將之衡陽道中作 張祜
萬里南方去，扁舟泛自身。長年無愛物，深話少情人。醉臥襟長散，閒書字不真。衡陽路猶遠，獨與雁為賓。
讀狄梁公傳 張祜
失運廬陵厄，乘時武后尊。五丁扶造化，一柱正乾坤。上保儲皇位，深然國老勳。聖朝雖百代，長合問王孫。
題真娘墓 張祜
佛地葬羅衣，孤魂此是歸。舞為蝴蝶夢，歌謝伯勞飛。翠發朝雲在，青蛾夜月微。傷心一花落，無複怨春輝。
洞庭南館 張祜
一徑逗霜林，朱欄繞碧岑。地盤雲夢角，山鎮洞庭心。樹白看煙起，沙紅見日沉。還因此悲屈，惆悵又行吟。
題贈仲儀上人院 張祜
星霜幾朝寺，香火靜居人。黃葉不經意，青山無事身。拋生臺上日，結座履中塵。自說一時課，別來詩更新。
題聖女廟 張祜
古廟無人入，蒼皮澀老桐。蟻行蟬殼上，蛇竄雀巢中。淺水孤舟泊，輕塵一座蒙。晚來雲雨去，荒草是殘風。
題山水障子 張祜
一見秋山色，方憐畫手稀。波濤連壁動，雲物下簷飛。嶺樹冬猶發，江帆暮不歸。端然是漁叟，相向日依依。
詠風 張祜
搖搖歌扇舉，悄悄舞衣輕。引笛秋臨塞，吹沙夜繞城。向峰回雁影，出峽送猿聲。何似琴中奏，依依別帶情。
奉和令狐相公送陳肱侍禦 張祜
高館動離瑟，親賓聊歎稀。笑歌情不盡，歡待禮無違。清露府蓮結，碧雲皋鶴飛。還家與□惠，雨露豈殊歸。
陪范宣城北樓夜宴 張祜
華軒敞碧流，官妓擁諸侯。粉項高叢鬢，檀妝慢裹頭。亞身摧蠟燭，斜眼送香球。何處偏堪恨，千回下客籌。
憲宗皇帝挽歌詞 張祜
嗚咽上攀龍，升平不易逢。武皇虛好道，文帝未登封。壽域無千載，泉門是九重。橋山非遠地，雲去莫疑峰。
發蜀客 張祜
風吹魯國人，飄蕩蜀江濱。濕地饒蛙黽，衰年足鬼神。時清歸去路，日複病來身。千萬長堤柳，從他爛熳春。
江城晚眺 張祜
重檻構雲端，江城四鬱盤。河流出郭靜，山色對樓寒。浪草侵天白，霜林映日丹。悠然此江思，樹杪幾檣竿。
題樟亭 張祜
曉霽憑虛檻，雲山四望通。地盤江岸絕，天映海門空。樹色連秋靄，潮聲入夜風。年年此光景，催盡白頭翁。
樂靜 張祜
引手強篸巾，徐徐起病身。遠心群野鶴，閒話對村人。發匣琴徽靜，開瓶酒味真。縱聞兵賦急，原憲本家貧。
登廣武原 張祜
廣武原西北，華夷此浩然。地盤山入海，河繞國連天。遠樹千門邑，高檣萬里船。鄉心日雲暮，猶在楚城邊。
觀宋州田大夫打球 張祜
白馬頓紅纓，梢球紫袖輕。曉冰蹄下裂，寒瓦杖頭鳴。叉手膠粘去，分鬃線道絣。自言無戰伐，髀肉已曾生。
題丹陽永泰寺練湖亭 張祜
小檻俯澄鮮，龍宮浸浩然。孤光懸夜月，一片割秋天。淺派胤沙草，餘波漂岸船。聊當因畎澮，披拂坐潺湲。
題程氏書齋 張祜
僻巷難通馬，深園不藉籬。青蘿纏柏葉，紅粉墜蓮枝。雨燕銜泥近，風魚咂網遲。緣君尋小阮，好是更題詩。
毀浮圖年逢東林寺舊 張祜
可惜東林寺，空門失所依。翻經謝靈運，畫壁陸探微。隙地泉聲在，荒途馬跡稀。殷勤話僧輩，未敢保儒衣。
貴池道中作 張祜
羸驂驅野岸，山遠路盤盤。清露月華曉，碧江星影寒。離群徒長泣，去國自加餐。霄漢寧無舊，相哀自語端。
喜王子載話舊 張祜
相逢青眼日，相歎白頭時。累話三朝事，重看一局棋。歡娛非老大，成長是嬰兒。且盡尊中物，無煩更後期。
秋日病中 張祜
析析簷前竹，秋聲拂簟涼。病加陰已久，愁覺夜初長。坐拾車前子，行看肘後方。無端憂食忌，開鏡倍萎黃。
訪許用晦 張祜
遠郭日曛曛，停橈一訪君。小橋通野水，高樹入江雲。酒興曾無敵，詩情舊逸群。怪來音信少，五十我無聞。
題海鹽南館 張祜
故人營此地，台館尚依依。黑夜山魈語，黃昏海燕歸。舊陰楊葉在，殘雨槿花稀。無複南亭賞，高簷紅燭輝。
晚秋江上作 張祜
萬里窮秋客，蕭條對落暉。煙霞山鳥散，風雨廟神歸。地遠蛩聲切，天長雁影稀。那堪正砧杵，幽思想寒衣。
吳宮曲 張祜
日下苑西宮，花飄香徑紅。玉釵斜白燕，羅帶弄青蟲。皓齒初含雪，柔枝欲斷風。可憐傾國豔，誰信女為戎。
賦昭君塚 張祜
萬里關山塚，明妃舊死心。恨為秋色晚，愁結暮雲陰。夜切胡風起，天高漢月臨。已知無玉貌，何事送黃金。
哭汴州陸大夫 張祜
利劍太堅操，何妨拔一毛。冤深陸機霧，憤積伍員濤。直道非無驗，明時不錄勞。誰當青史上，卒為顯詞褒。
晚夏歸別業 張祜
古岸扁舟晚，荒園一徑微。鳥啼新果熟，花落故人稀。宿潤侵苔甃，斜陽照竹扉。相逢盡鄉老，無複話時機。
公子行 張祜
春色滿城池，杯盤著處移。鐙金斜雁子，鞍帕嫩鵝兒。買笑歌桃李，尋歌折柳枝。可憐明月夜，長是管弦隨。
題曾氏園林 張祜
十畝長堤宅，蕭疏半老槐。醉眠風卷簟，棋罷月移階。斫樹遺桑斧，澆花濕筍鞋。還將齊物論，終歲自安排。
讀始興公傳 張祜
歿世議方存，升平道幾論。詩情光日月，筆力動乾坤。亂首光雄算，朝綱在典墳。明時封禪績，山下見丘門。
中秋月 張祜
碧落桂含姿，清秋是素期。一年逢好夜，萬里見明時。絕域行應久，高城下更遲。人間系情事，何處不相思。
江西道中作三首 張祜
日落江村遠，煙雲度幾重。問人孤驛路，驅馬亂山峰。夜入霜林火，寒生水寺鐘。淒涼哭途意，行處又饑凶。西江江上月，遠遠照征衣。夜色草中網，秋聲林外機。渚田牛路熟，石岸客船稀。無複是鄉井，鷓鴣聊自飛。秋灘一望平，遠遠見山城。落日啼烏桕，空林露寄生。燒畬殘火色，蕩槳夜溪聲。況是會游處，桑田小變更。
題常州水西館 張祜
隙地叢筠植，修廊列堵環。樓臺疏占水，岡岸遠成山。盡日草深映，無風舟自閑。聊當俟芳夕，一泛芰荷間。
題李瀆山居玉潭 張祜
古樹千年色，蒼崖百尺陰。發寒泉氣靜，神駭玉光沉。上穴青冥小，中連碧海深。何當煙月下，一聽夜龍吟。
題陸墉金沙洞居 張祜
東溪泉一眼，歸臥愜高疏。決水金沙靜，梯雲石壁虛。細吟搔短髮，深話笑長裾。莫道遺名品，嘗聞入洛初。
題陸敦禮山居伏牛潭 張祜
伏牛真怪事，餘勝幾人諳。日彩沉青壁，煙容靜碧潭。泛心何慮冷，漱齒詎忘甘。幸挈壺中物，期君正興酣。
旅次石頭岸 張祜
行行石頭岸，身事兩相違。舊國日邊遠，故人江上稀。水聲寒不盡，山色暮相依。惆悵未成語，數行鴉又飛。
觀宋州於使君家樂琵琶 張祜
歷歷四弦分，重來上界聞。玉盤飛夜雹，金磬入秋雲。隴霧笳凝水，砂風雁咽群。不堪天塞恨，青塚是昭君。
箏 張祜
綽綽下雲煙，微收皓腕鮮。夜風生碧柱，春水咽紅弦。翠佩輕猶觸，鶯枝澀未遷。芳音何更妙，清月共嬋娟。
歌 張祜
一夜列三清，聞歌曲阜城。雪飛紅燼影，珠貫碧雲聲。皓齒嬌微發，青蛾怨自生。不知新弟子，誰解囀喉輕。
笙 張祜
董雙成一妙，歷歷韻風篁。清露鶴聲遠，碧雲仙吹長。氣侵銀項濕，膏胤漆瓢香。曲罷不知處，巫山空夕陽。
五弦 張祜
小小月輪中，斜抽半袖紅。玉瓶秋滴水，珠箔夜懸風。徵調侵弦乙，商聲過指攏。只愁才曲罷，雲雨去巴東。
觱篥 張祜
一管妙清商，纖紅玉指長。雪藤新換束，霞錦旋抽囊。並揭聲猶遠，深含曲未央。坐中知密顧，微笑是周郎。
笛 張祜
紫清人一管，吹在月堂中。雁起雪雲夕，龍吟煙水空。虜塵深漢地，羌思切邊風。試弄陽春曲，西園桃已紅。
舞 張祜
荊台呈妙舞，雲雨半羅衣。嫋嫋腰疑折，褰褰袖欲飛。霧輕紅躑躅，風豔紫薔薇。強許傳新態，人間弟子稀。
箜篌 張祜
星漢夜牢牢，深簾調更高。亂流公莫度，沉骨嫗空嗥。向月輕輪甲，迎風重紉條。不堪聞別引，滄海恨波濤。
簫 張祜
清籟遠愔愔，秦樓夜思深。碧空人已去，滄海鳳難尋。杳妙和雲絕，依微向水沉。還將九成意，高閣佇芳音。
夕次桐廬 張祜
百里清溪口，扁舟此去過。晚潮風勢急，寒葉雨聲多。戍出山頭鼓，樵通竹裏歌。不堪無酒夜，回首夢煙波。
入潼關 張祜
都城三百里，雄險此回環。地勢遙尊嶽，河流側讓關。秦皇曾虎視，漢祖昔龍顏。何處梟凶輩，干戈自不閑。
南宮歎亦述玄宗追恨太真妃事 張祜
北陸冰初結，南宮漏更長。何勞卻睡草，不驗返魂香。月隱仙娥豔，風殘夢蝶揚。徒悲舊行跡，一夜玉階霜。
題平望驛 張祜
一派吳興水，西來此驛分。路遙經幾日，身去是孤雲。雨氣朝忙蟻，雷聲夜聚蚊。何堪秋草色，到處重離群。
隋宮懷古 張祜
廢宮深苑路，煬帝此東行。往事餘山色，流年是水聲。古牆丹雘盡，深棟黑煤生。惆悵從今客，經過未了情。
偶蘇求至話別 張祜
幾年滄海別，萬里白頭吟。夜月江流闊，春雲嶺路深。珠繁楊氏果，翠耀孔家禽。無複天南夢，相思空樹林。
秋霽 張祜
垂老歸休意，棲棲陋巷中。暗燈棋子落，殘語酒瓶空。滴冪侵簷露，虛疏入檻風。何妨一蟬嘒，自抱木蘭叢。
詠史二首 張祜
漢代非良計，西戎世世塵。無何求善馬，不算苦生民。外國讎虛結，中華憤莫伸。卻教為後恥，昭帝遠和親。留名魯連去，於世絕遺音。盡愛聊城下，寧知滄海深。偶然飛一箭，無事在千金。回望淩煙閣，何人是此心。
洞房燕 張祜
清曉洞房開，佳人喜燕來。乍疑釵上動，輕似掌中回。暗語臨窗戶，深窺傍鏡臺。新妝正含思，莫拂畫梁埃。
答僧贈柱杖 張祜
千回掌上橫，珍重遠方情。客問何人與，閩僧寄一莖。畫空疑未決，卓地計初成。幸以文堪采，扶持力不輕。
鷺鷥 張祜
深窺思不窮，揭趾淺沙中。一點山光淨，孤飛潭影空。暗棲松葉露，雙下蓼花風。好是滄波侶，垂絲趣亦同。
塞下 張祜
萬里配長征，連年慣野營。入群來揀馬，拋伴去擒生。箭插雕翎闊，弓盤鵲角輕。閑看行近遠，西去受降城。
憶雲陽宅 張祜
一別雲陽宅，深愁度歲華。翠濃春檻柳，紅滿夜庭花。鳥影垂纖竹，魚行踐淺沙。聊當因寤寐，歸思浩無涯。
題造微禪師院 張祜
夜香聞偈後，岑寂掩雙扉。照竹燈和雪，穿雲月到衣。草堂疏磬斷，江寺故人稀。唯憶江南雨，春風獨鳥歸。
酬武蘊之，乙丑之歲始見華髮餘自悲遂成繼和 張祜
賈生年尚少，華髮近相侵。不是流光促，因緣別恨深。憐君成苦調，感我獨長吟。豈料清秋日，星星共映簪。
題萬道人禪房 張祜
何處鑿禪壁，西南江上峰。殘陽過遠水，落葉滿疏鐘。世事靜中去，道心塵外逢。欲知情不動，床下虎留蹤。
病後訪山客 張祜
久病倦衾枕，獨行來訪君。因逢歸馬客，共對出溪雲。新月坐中見，暮蟬愁處聞。相歡貴無事，莫想路歧分。
題松汀驛 張祜
山色遠含空，蒼茫澤國東。海明先見日，江白迥聞風。鳥道高原去，人煙小徑通。那知舊遺逸，不在五湖中。
處士隱居 張祜
斜日半飛閣，高簾輕翳空。清香芙蓉水，碧冷琅玕風。絕岸派沿洑，修廊趾崇隆。唯當餌仙術，坐作朱顏翁。
早春錢塘湖晚眺 張祜
落日下林阪，撫襟睇前蹤。輕澌流回浦，殘雪明高峰。仰視天宇曠，俯登雲樹重。聊當問真界，昨夜西巒鐘。
濠州水館 張祜
高閣去煩燠，客心遂安舒。清流中浴鳥，白石下游魚。秋樹色凋翠，夜橋聲嫋虛。南軒更何待，坐見玉蟾蜍。
石頭城寺 張祜
山勢抱煙光，重門突兀傍。連簷金像閣，半壁石龕廊。碧樹叢高頂，清池占下方。徒悲宦遊意，盡日老僧房。
傷遷客歿南中 張祜
故人何處歿，謫宦極南天。遠地身狼狽，窮途事果然。白須才過海，丹旐卻歸船。腸斷相逢路，新來客又遷。
烏夜啼 張祜
忽忽南飛返，危絲共怨淒。暗霜移樹宿，殘夜繞枝啼。咽絕聲重敘，愔淫思乍迷。不妨還報喜，誤使玉顏低。
題潤州金山寺 張祜
一宿金山寺，超然離世群。僧歸夜船月，龍出曉堂雲。樹色中流見，鐘聲兩岸聞。翻思在朝市，終日醉醺醺。
題潤州甘露寺 張祜
千重構橫險，高步出塵埃。日月光先見，江山勢盡來。冷雲歸水石，清露滴樓臺。況是東溟上，平生意一開。
題杭州孤山寺 張祜
樓臺聳碧岑，一徑入湖心。不雨山長潤，無雲水自陰。斷橋荒蘚澀，空院落花深。猶憶西窗月，鐘聲在北林。
題餘杭縣龍泉觀 張祜
四回山一面，台殿已嵯峨。中路見山遠，上方行石多。天晴花氣漫，地暖鳥音和。徒漱葛仙井，此生其奈何。
題徑山大覺禪師影堂 張祜
超然彼岸人，一徑謝微塵。見相即非相，觀身豈是身。空門性未滅，舊裏化猶新。謾指堂中影，誰言影似真。
題濠州鐘離寺 張祜
遙遙東郭寺，數裏占原田。遠岫碧光合，長淮清派連。院藏歸鳥樹，鐘到落帆船。唯羨空門叟，棲心盡百年。
秋夜宿靈隱寺師上人 張祜
月色荒城外，江聲野寺中。貧知交道薄，老信釋門空。露葉凋階蘚，風枝戛井桐。不妨無酒夜，閒話值生公。
題蘇州靈岩寺 張祜
碧海西陵岸，吳王此盛時。山行今佛寺，水見舊宮池。亡國人遺恨，空門事少悲。聊當值僧語，盡日把松枝。
題蘇州楞伽寺 張祜
樓臺山半腹，又此一經行。樹隔夫差苑，溪連勾踐城。上坡松徑澀，深坐石池清。況是西峰頂，淒涼故國情。
題蘇州思益寺 張祜
四面山形斷，樓臺此迥臨。兩峰高崒屼，一水下淫滲。鑿石西龕小，穿松北塢深。會當來結社，長日為僧吟。
題重居寺 張祜
浮圖經近郭，長日羨僧閑。竹徑深開院，松門遠對山。重廊標板榜，高殿鎖金環。更問尋雷室，西行咫尺間。
題善權寺 張祜
碧峰南一寺，最勝是仙源。峻阪依岩壁，清泉泄洞門。金函崇寶藏，玉樹閟靈根。寄謝香花叟，高蹤不可援。
題南陵隱靜寺 張祜
松徑上登攀，深行煙靄間。合流廚下水，對聳殿前山。潤壁鳥音迥，泉源僧步閑。更憐飛一錫，天外與雲還。
題丘山寺 張祜
幾代儒家業，何年佛寺碑。地平邊海處，江出上山時。故國人長往，空門事可知。淒涼問禪客，身外即無為。
題道光上人山院 張祜
真僧上方界，山路正岩岩。地僻泉長冷，亭香草不凡。火田生白菌，煙岫老青杉。盡日唯山水，當知律行嚴。
贈廬山僧 張祜
一室爐峰下，荒榛手自開。粉牌新薤葉，竹援小蔥台。樹黑雲歸去，山明日上來。便知心是佛，堅坐對寒灰。
題惠山寺 張祜
舊宅人何在，空門客自過。泉聲到池盡，山色上樓多。小洞生斜竹，重階夾細莎。殷勤望城市，雲水暮鐘和。
題虎丘寺 張祜
輕棹駐回流，門登西虎丘。霧青山月曉，雲白海天秋。倚殿松株澀，欹庭石片幽。青蛾幾時墓，空色尚悠悠。
題普賢寺 張祜
何人知寺路，松竹暗春山。潭黑龍應在，巢空鶴未還。經年來客倦，半日與僧閑。更共嘗新茗，聞鐘笑語間。
題虎丘東寺 張祜
雲樹擁崔嵬，深行異俗埃。寺門山外入，石壁地中開。仰砌池光動，登樓海氣來。傷心萬古意，金玉葬寒灰。
題虎丘西寺 張祜
囂塵楚城外，一寺枕通波。松色入門遠，岡形連院多。花時長到處，別路半經過。惆悵舊禪客，空房深薜蘿。
題招隱寺 張祜
千年戴顒宅，佛廟此崇修。古井人名在，清泉鹿跡幽。竹光寒閉院，山影夜藏樓。未得高僧旨，煙霞空暫遊。
塞下曲 張祜
二十逐嫖姚，分兵遠戍遼。雪迷經塞夜，冰壯渡河朝。促放雕難下，生騎馬未調。小儒何足問，看取劍橫腰。
宿淮陰水館 張祜
積水自成陰，昏昏月映林。五更離浦棹，一夜隔淮砧。漂母鄉非遠，王孫道豈沉。不當無健嫗，誰肯效前心。
題小松 張祜
何處劚雲煙，新移此館前。碧姿塵不染，清影露長鮮。聳地心才直，淩雲操未全。可悲人自老，何日是千年。
夏日梅溪館寄龐舍人 張祜
東陽賓禮重，高館望行期。埽簟因松葉，篸瓜使竹枝。捲簾聞鳥近，翻枕夢人遲。坐聽津橋說，今營太守碑。
感河上兵 張祜
一聞河塞上，非是欲權兵。首尾誠須畏，膏肓慎勿輕。多門徒可入，盡室且思行。莫為無媒者，滄浪不濯纓。
贈淮南將 張祜
年少好風情，垂鞭眥睚行。帶金獅子小，裘錦麒麟獰。揀匠裝銀鐙，堆錢買鈿箏。李陵雖效死，時論亦輕生。
題惠昌上人 張祜
半岩開一室，香穟細氛氳。石上漱秋水，月中行夏雲。律持僧講疏，經誦梵書文。好是風廊下，遙遙掛褐裙。
塞上曲 張祜
邊風卷地時，日暮帳初移。磧迥三通角，山寒一點旗。連收榻索馬，引滿射雕兒。莫道功勳細，將軍昔戍師。
折楊柳 張祜
紅粉青樓曙，垂楊仲月春。懷君重攀折，非妾妒腰身。舞帶縈絲斷，嬌娥向葉嚬。橫吹凡幾曲，獨自最愁人。
采桑 張祜
自古多征戰，由來尚甲兵。長驅千里去，一舉兩番平。按劍從沙漠，歌謠滿帝京。寄言天下將，須立武功名。
禪智寺 張祜
寶殿依山嶮，臨虛勢若吞。畫簷齊木末，香砌壓雲根。遠景窗中岫，孤煙竹裏村。憑高聊一望，鄉思隔吳門。
寄題商洛王隱居 張祜
近逢商洛口，知爾坐南塘。草閣平春水，柴門掩夕陽。隨蜂收野蜜，尋麝采生香。更憶前年醉，松花滿石床。
送客歸湘楚 張祜
無辭一杯酒，昔日與君深。秋色換歸鬢，曙光生別心。桂花山廟冷，楓樹水樓陰。此路千餘裏，應勞楚客吟。
登金山寺 張祜
古今斯島絕，南北大江分。水闊吞滄海，亭高宿斷雲。返潮千澗落，啼鳥半空聞。皆是登臨處，歸航酒半醺。